[pic] | EVROPSKA KOMISIJA |

Bruselj, 4.5.2011

COM(2011) 235 konč.

2011/0104 (NLE)

Predlog

IZVEDBENI SKLEP SVETA

o dovoljenju Romuniji, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

OZADJE PREDLOGA

V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet soglasno na predlog Komisije dovoli katerikoli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja davka na dodano vrednost ali za preprečevanje nekaterih vrst davčnih utaj ali izogibanja davkom.

V dopisu, ki ga je Komisija evidentirala 4. novembra 2009, je Romunija zaprosila za dovoljenje, da uporabi posebni ukrep, ki odstopa od člena 193 Direktive o DDV, da določi, da mora davek namesto dobavitelja plačati davčni zavezanec, ki je prejemnik dobavljene pšenice, rži, ječmena, koruze, soje, ogrščice in sončnic.

V dopisu, ki ga je Komisija evidentirala 2. julija 2010, je Romunija zaprosila za dodatno odstopanje, da področje uporabe razširi na nekatere druge proizvode.

V dopisu, ki ga je Komisija evidentirala 26. julija 2010, je Romunija zaprosila, da se ji to dovoljenje odobri za dve leti, in se zavezala, da ne bo prosila za podaljšanje.

V dopisu, ki ga je Komisija evidentirala 20. decembra 2010, je Romunija svojo zahtevo za odstopanje ponovno omejila na dobave pšenice, rži, ječmena in pivovarskega ječmena, koruze, soje, ogrščice, sončnic ter sladkorne pese.

V skladu s členom 395(2) Direktive o DDV je Komisija z dopisom z dne 15. marca 2011 zahteve Romunije posredovala drugim državam članicam. V dopisu z dne 22. marca 2011 je Komisija obvestila Romunijo, da ima vse informacije, za katere meni, da so potrebne za presojo zahteve.

Romunija je v podporo svoji zahtevi navedla, da je v trgovanju z nekaterimi žiti in semeni oljnic odkrila davčne goljufije, ki izhajajo zlasti iz ustanavljanja podjetij s kratkim časom obstoja. Ta podjetja kupujejo blago, ne da bi plačala DDV, bodisi pri dobaviteljih s sedežem zunaj Romunije, tako da so njihove dobave na podlagi člena 138 Direktive o DDV oproščene davka, bodisi pri lokalnih pridelovalcih, za katere velja oprostitev za mala podjetja v skladu s členom 287 te direktive ali ki svojih prodaj ne prijavijo.

Ta podjetja blago nato dobavijo kupcem s sedežem v Romuniji, trgovcem na debelo, izvoznikom ali predelovalcem, in obračunajo DDV, vendar po dobavi blaga izginejo, ne da bi v državno blagajno plačala davek.

Kljub temu pa njihovi kupci, ki imajo veljaven račun, ohranijo pravico do odbitka DDV.

Zaradi posebnega ukrepa, ki je predmet te zahteve, bi moral davek namesto dobavitelja plačati kupec, ki je davčni zavezanec in ki lahko davek v skladu s pogoji skupnega prava odbije. Tako dobavitelj kupcu ne bi mogel obračunati DDV, ne da bi ga nato plačal v državno blagajno. Tak ukrep bi takoj odpravil to posebno obliko davčne goljufije.

Med njegovo uporabo bi Romunija lahko uvedla konvencionalne nacionalne ukrepe v skladu z Direktivo o DDV za preprečevanje te oblike goljufij in boj proti njim po izteku dovoljenja.

Kljub temu gre za radikalen ukrep, ki krši načelo razdrobljenega plačila, ki je sestavni del sistema DDV, zato vsebuje tveganje, da se goljufija premakne v fazo predelave blaga v živilske ali industrijske proizvode ali v druge sektorje.

Sočasno mora Romunija za preprečevanje teh tveganj po izteku omejenega obdobja uporabe uvesti ustrezne ukrepe na področju obračuna in nadzora. Davčni zavezanci, na katere se ukrep nanaša, bodo morali pred uporabo ukrepa zlasti preveriti, ali so tudi njihovi kupci davčni zavezanci, v obračunu DDV te transakcije navesti ločeno in romunski upravi omogočiti dostop do seznama kupcev, za katere je bil ukrep uporabljen.

Romunska uprava bo morala tudi okrepiti nadzor nad davčnimi zavezanci, ki se ukvarjajo s predelavo teh proizvodov. Ker namreč ne bodo več nosili bremena DDV za nakup surovin, bi lahko bili v skušnjavi, da ne bi prijavili prodaje svojih predelanih proizvodov.

Nazadnje se bo morala romunska uprava prepričati, da osebe, vključene v goljufije s proizvodi, ki so predmet posebnega ukrepa, svojih goljufivih dejavnosti ne bodo preusmerile na druge kmetijske proizvode ali v druge gospodarske sektorje.

Komisijo bo treba obveščati o sprejetih ukrepih.

Nazadnje je treba davčnim zavezancem, ki poleg podobnih transakcij s kmetijskimi proizvodi dobavljajo zadevno blago, in prejemnikom teh dobav omogočiti, da uporabijo posebni ukrep, ne da bi nosili nesorazmerna upravna bremena ali ogrozili svojo pravno varnost. Poleg tega se mora ukrep uporabljati samo za nepredelano blago, ki tako, kot je, načeloma ni namenjeno končni potrošnji.

Z uporabo kombinirane nomenklature, določene z Uredbo Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi, je mogoče natančno določiti blago, na katero se nanaša posebni ukrep, in se izogniti kakršni koli dvoumnosti.

Komisija ob upoštevanju določb člena 395 Direktive o DDV, argumentov Romunije in okvira za uporabo predvidenega posebnega ukrepa meni, da zahtevano odstopanje izpolnjuje pogoje iz tega člena in da zlasti omogoča preprečevanje davčne goljufije, ne da bi vplivalo na znesek davčnih prihodkov v fazi končne potrošnje. Zato Komisija meni, da mora Svetu predložiti ustrezen predlog.

IZID POSVETOVANJ Z ZAINTERESIRANIMI STRANMI IN OCEN UČINKA

Namen predloga sklepa je vzpostavitev ukrepa za preprečevanje davčne goljufije v zvezi z določenimi proizvodi posebnega gospodarskega sektorja. Zato bo imel pozitiven učinek predvsem za poštene davčne zavezance, ki delujejo v tem sektorju, in zadevno državo članico. Zunanje izvedensko mnenje, posvetovanja z zainteresiranimi stranmi in ocena učinka takega sklepa niso bili potrebni. Vsekakor bo njegov učinek omejen zaradi omejenega področja in časa uporabe.

PRAVNI ELEMENTI PREDLOGA

Cilj predlaganega sklepa je omogočiti Romuniji, da uporabi posebni ukrep, ki odstopa od člena 193 Direktive o DDV, s katerim določi, da so davčni zavezanci, ki so prejemniki nekaterih dobavljenih kmetijskih proizvodov in katerih davčna osnova presega določen znesek, namesto dobavitelja zavezani plačati DDV za dobavo blaga.

Pravna podlaga tega sklepa so določbe člena 395 Direktive o DDV, ki so bile sprejete na podlagi člena 113 Pogodbe o delovanju Evropske unije. V skladu s temi določbami mora država članica, ki želi uvesti posebne ukrepe, ki odstopajo od določb te direktive, pridobiti dovoljenje Sveta v obliki izvedbenega sklepa Sveta. Ker gre za izvedbeni ukrep, ki se nanaša na uskladitev zakonodaje o prometnih davkih, se spoštuje načelo subsidiarnosti.

Predlog je skladen z načelom sorazmernosti in zato ne presega tega, kar je nujno za uresničitev zastavljenega cilja preprečevanja davčne goljufije, ker zadeva le omejen del posebnega gospodarskega sektorja in torej le omejeno število davčnih zavezancev in transakcij. Tako le omejeno in ustrezno odstopa od načel Direktive o DDV, zlasti načela razdrobljenih plačil.

PRORAČUNSKE POSLEDICE

Predlog ne vpliva na proračun Unije.

2011/0104 (NLE)

Predlog

IZVEDBENI SKLEP SVETA

o dovoljenju Romuniji, da uporabi posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

1. Romunija je v dopisih, ki jih je Komisija evidentirala 4. novembra 2009, 2. julija 2010, 26. julija 2010 in 20. decembra 2010, prosila za dovoljenje za dve leti, da lahko z odstopanjem od člena 193 Direktive 2006/112/ES določi, da mora davek na dodano vrednost (v nadaljnjem besedilu: DDV) namesto dobavitelja plačati davčni zavezanec, ki je prejemnik nekaterih dobavljenih žit in semen oljnic, in navedla, da ne bo prosila za podaljšanje tega dovoljenja.

2. Komisija je z dopisom z dne 15. marca 2011 zahteve Romunije posredovala drugim državam članicam. V dopisu z dne 22. marca 2011 je Komisija obvestila Romunijo, da ima vse informacije, za katere meni, da so potrebne za presojo zahteve.

3. Romunija je v trgovanju z nekaterimi nepredelanimi kmetijskimi proizvodi, žiti in semeni oljnic odkrila davčne goljufije. Nekateri subjekti, potem ko so dobavili proizvode, v državno blagajno namreč ne plačajo DDV, zlasti kadar so proizvode pridobili, ne da bi plačali vstopni davek Kljub temu pa njihovi kupci, ki imajo veljaven račun, ohranijo pravico do odbitka DDV.

4. Da mora davčni zavezanec, ki je prejemnik dobavljenega blaga, namesto dobavitelja plačati DDV, je nujni začasni ukrep, s katerim bo odpravljena ta oblika goljufije. Dve leti uporabe takega ukrepa morata Romuniji zagotoviti čas, potreben za vzpostavitev ukrepov v kmetijskem sektorju, ki so dokončni in skladni z Direktivo 2006/112/ES, za preprečevanje te oblike goljufije in boj proti njej.

5. Da bi Romunija preprečila prenos goljufije v fazo predelave blaga v živilske ali industrijske proizvode ali v druge proizvode, mora za zadevne davčne zavezance sočasno uvesti ustrezne ukrepe na področju obračuna DDV in nadzora ter o tem obvestiti Komisijo.

6. Da se bo ta posebni ukrep uporabljal samo za kmetijske surovine in da zadevni davčni zavezanci ne bodo nosili nesorazmernih upravnih bremen ali ogrozili svoje pravne varnosti, je treba za določitev blaga, na katerega se nanaša ta posebni ukrep, uporabiti kombinirano nomenklaturo, določeno z Uredbo Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi[2].

7. Ta posebni ukrep je upravičen in sorazmeren z zastavljenimi cilji. Je namreč časovno omejen in se nanaša samo na natančno določeno blago, ki tako, kot je, načeloma ni namenjeno končnim potrošnikom in je bilo predmet davčnih goljufij, ki so povzročile znatne izgube prihodkov iz naslova DDV. Ob upoštevanju obsega teh davčnih izgub je treba ta ukrep čim prej sprejeti.

8. Ta posebni ukrep ne bo vplival na znesek DDV, obračunan v fazi končne potrošnje v Romuniji, in ne bo imel negativnih posledic za lastna sredstva Unije iz naslova DDV –

SPREJEL NASLEDNJI SKLEP:

Člen 1

Z odstopanjem od člena 193 Direktive 2006/112/ES se Romuniji dovoli, da določi, da mora DDV plačati davčni zavezanec, ki je prejemnik naslednjega dobavljenega blaga, navedenega v kombinirani nomenklaturi iz Uredbe (EGS) št. 2658/87:

Oznaka KN | Proizvod |

1001 10 00 | Pšenica durum |

1001 90 10 | Pira za setev |

ex 1001 90 91 | Pšenica navadna, semenska |

ex 1001 90 99 | Pira in pšenica navadna, razen semenske |

1002 00 00 | Rž |

1003 00 | Ječmen |

1005 | Koruza |

1201 00 | Soja, cela ali lomljena |

1205 | Seme oljne repice ali ogrščice, celo ali lomljeno |

1206 00 | Sončnično seme, celo ali lomljeno |

1212 91 | Sladkorna pesa |

Člen 2

Kot pogoj za dovoljenje iz člena 1 Romunija uvede obveznosti obračuna ter ustrezne in učinkovite ukrepe nadzora za davčne zavezance, ki dobavljajo blago, za katero se uporablja to dovoljenje.

Romunija Komisijo obvesti o uvedbi obveznosti in ukrepov iz prvega odstavka.

Člen 3

Ta sklep se uporablja dve leti od dneva, ko je naslovnica o njem uradno obveščena.

Člen 4

Ta sklep ja naslovljen na Romunijo.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 256, 7.9.1987, str. 1.